DA soek bewaringsbevel teen lotery-grootkopFoto bloot ter illustrasie. (Foto: Nationale Lotteries Commission/Facebook) Die DA dring daarop aan dat die spesiale ondersoekeenheid (SOE) ŉ bewaringsbevel teen die voormalige raadvoorsitter van die nasionale loterykommissie (NLC) moet bekom. GroundUp het vroeër berig dat Alfred Nevhutanda, voormalige voorsitter van die raad, met miljoene rande se korrupte bedrywighede verbind word. Nie-winsgerigte organisasies wat loterytoelae gekry het, het glo miljoene rande – direk en indirek – bygedra om te help betaal vir Nevhutanda se swierige R27 miljoen drieverdiepingherehuis. Die luukse woning, wat op ŉ private landgoed in Annlin in die noorde van Pretoria geleë is, word glo deur ŉ maatskappy besit waarvan Nevhutanda die enigste direkteur is. ŉ Maande lange ondersoek deur GroundUp het gewys dat die geld oor ŉ tydperk van ses maande, tussen September 2017 en Maart 2018, direk aan Couzyn Hertzog & Horak-prokureurs betaal is. Dié firma het namens die verkoper van die eiendom opgetree. Die firma het die geld glo in trust gehou tot die eiendom eindelik in Mei 2018 na Nevhutanda se maatskappy, Vhutanda Investment (Pty) Ltd, oorgedra is. Nevhutanda, wat ook ŉ voormalige provinsiale voorsitter van die ANC in Limpopo is, was die voorsitter van die loteryraad ten tyde van hierdie betalings en die aankoop van die huis. Die spesiale ondersoekeenheid (SOE) ondersoek al geruime tyd byna 50 afsonderlike sake van korrupsie en wanbesteding van geld by die lotery. SOE-hoof Andy Mothibi het ook vroeër vandeesmaand na die aankoop van die eiendom verwys tydens ŉ voorlegging oor die eenheid se ondersoek na beweerde lotery-korrupsie wat aan die parlementêre portefeuljekomitee oor handel, nywerheid en mededinging gedoen is. Volgens die DA bevestig die jongste bewerings teen Nevhutanda dat die SOE wel ŉ prima facie-saak teen Nevhutanda het vir sy beweerde persoonlike plundering van die kommissie. “Lede van die ANC eet al jare lank by die loterytrog, boonop met die volle beskerming van ANC-lede op die portefeuljekomitee. Dít terwyl verdienstelike organisasies van hul finansiering ontneem word,” sê Mat Cuthbert, die DA se woordvoerder oor handel, nywerheid en ekonomiese ontwikkeling. DA het in 2017 hard teen Nevhutanda se aanstelling by die lotery geveg, juis weens sy “goedgedokumenteerde skandaalgeteisterde” geskiedenis. Die party se waarskuwings is egter verontagsaam. “Gegewe die bewyse wat voorgelê is, doen die DA ŉ beroep op die SOE om die spesiale tribunaal te nader om ŉ bewaringsbevel teen Nevhutanda te kry, nes die eenheid ŉ maand gelede teen Inqaba Yokulinda en sy medewerkers gedoen het,” sê hy. “Hierdie onregmatige winste moet verhaal word en ŉ historiese onreg moet reggestel word.” Nie Nevhutanda of die NLC se woordvoerder, Ndivhuho Mafela, het op GroundUp se navrae na die bewerings gereageer nie.